חדשות תעופה בקצרה – ינואר 2007

·    לאחר שנת 2005 שהיתה שנת שיא הן לבואינג והן לאיירבס בשוק מטוסי הנוסעים, באה שנת 2006 ועימה התחזקות נוספת של בואינג, תוך שבירת השיא של עצמה, לעומת היחלשות איירבס השקועה בצרות פיתוח ה- A380 "סופר ג'מבו" ותוכניות עתידיות מהוססות.  ההזמנות מבואינג הסתכמו ב- 1,044 מטוסים (לעומת 1,002 ב- 2005) בערך כולל של 109.4 מיליארד דולר וההזמנות מאיירבס הסתכמו ב- 790 מטוסים (לעומת 1,055 ב- 2005) בערך כולל של 69.7 מיליארד דולר ונראה כי בואינג חוזרת להיות המובילה בשוק ענק זה, לאחר מספר שנים של אובדן דרך והזדנבות במקום שני לאחר איירבס.

·    חברת ישראייר סיכמה לאחרונה עיסקה עם איירבס לרכישת שני מטוסי A320 שיסופקו בשנת 2010, כאשר בשלב ביניים עד לאספקתם תחכור החברה שני מטוסים מדגם זה. בכך תם המונופול רב-השנים של חברת בואינג בשוק מטוסי הנוסעים הישראלי, שנבע בעיקר מהיות אל-על חברה ממשלתית וחשופה לכן ללחצים פוליטיים מצד הדוד סם. בהמשך מתכוננת ישראייר לפתוח בסבב שיחות נוסף עם איירבס בדבר רכישת שני מטוסי A330 לקווים הארוכים שהיא מתכננת לאסיה ולדרום-אמריקה, בנוסף לקו לניו-יורק שהיא מפעילה כיום באמצעות מטוס בואינג 767-300ER חכור.

·    מדו"ח שפורסם ע"י ארגון AOPA האמריקאי, עולה כי רמת הבטיחות בתעופה הכללית הורעה בשנת 2005 והסתכמה ב- 7.2 תאונות חמורות ל- 100,000 שעות טסה (לעומת 6.5 ב- 2004) ו- 1.4 תאונות קטלניות ל- 100,000 שעות טיסה (לעומת 1.3 ב- 2004) והיתה השנה הגרועה ביותר מאז 1998. מניתוח התאונות עולה כי בשנה זו היתה עלייה משמעותית בתאונות שנגרמו מתירגולים וניסיונות תמרון בגובה נמוך וכי כ- 74.9% מכלל התאונות ו- 82.9% מהתאונות הקטלניות, נבעו מגורמים שניתן לייחס לשגיאות וטעויות הטייסים.

·    צ'כיה היא המובילה כיום באירופה בייצור מטוסי אולטרלייט ובשנה האחרונה יצרו 25 היצרנים הצ'כיים 600 מטוסים בערך כולל של 46 מיליון דולר. לדברי מזכיר איגוד היצרנים, התפוקה עשויה לגדול ב- 50% בחמש השנים הקרובות אם אירופה תאמץ את כללי מטוסי הספורט הקלים (LSA) והכללים החלים על הטייסים בקטגוריה זו, בדומה לנעשה בארה"ב.

·    להלן מספר עיסקאות של התעשיות הבטחוניות הישראליות ושותפותיהן בחו"ל:

-   המרינס האמריקאי בחר בפודי המטרה ה"לייטנינג AT" מתוצרת חברת נורתרופ האמריקאית המבוססים על פודי ה"לייטנינג" של רפא"ל, על מנת לצייד בהם את מטוסי הלוחמה האלקטרונית שלו מסוג "פראולר EA-6B". אספקתם תחל ברבעון השני של שנה זו והמשלוח הראשון ישלח לעירק לצייד את המטוסים הפועלים שם ואשר תפקידם העיקרי לשבש אותות אלקטרוניים שונים, כולל אותות מטלפונים סלולריים המפעילים מטעני צד מרחוק.
-   חברת EFW האמריקאית, שהינה חברת בת של אלביט, זכתה בחוזה עם חברת בל לאספקת קסדות עם תצוגה עבור פרוייקט מסוקי סיור חמושים (ARH) של צבא ארה"ב. הקסדה מבוססת על קסדה של אלביט, שווי העיסקה 51 מיליון דולר עד לשנת 2012 והיא אמורה לצייד 368 מסוקים שהצבא האמריקאי רוכש לתפקיד זה.

-   ספרד בחרה בטיל האנטי-טנקי "ספייק –LR "  של רפא"ל לצייד בו את כוחות היבשה של צבאה ושווי העיסקה 425 מיליון דולר. בחירה זו עשויה להוביל לבחירת טיל זה עבור מסוק הקרב יורופייטר ה"טייגר" של צבא ספרד וצבא צרפת, שכיום מותאם לשאת טילי "הלפייר" ו"ספייק – ER".  
·     מוסדות האיחוד האירופי ממנים מחקר לפיתוח מטוסים ידידותיים לסביבה שכל מערכותיהם, כולל מערכת ההנעה, מופעלים חשמלית באמצעות תאי-דלק. בשלב ראשון מתוכננת הסבת מטוס דו-מושבי קיים להנעה ותיפעול חשמלי מלא והוא אמור לטוס ברבעון הרביעי של 2009. בהמשך תיבדקנה ההשפעות הסביבתיות, הבטיחות, השמישות, עלויות התיפעול והתחזוקה של מטוס כל-חשמלי בן 15 מושבים. במחקר שותפות 11 חברות ומוסדות ובהן גם התעשייה האווירית הישראלית.

·     מחקרים רפואיים שנאס"א ערכה לאורך שנים באסטרונאוטים של תחנת החלל הבינ"ל, הראו שתחת תנאי גרביטציה אפס השוררים בתחנה, נגרם לאנשי הצוות אובדן במסת העצם בשיעור של עד 1.5% לחודש, ששווה-ערך לאובדן של שנה במסת העצם של נשים לאחר הפסקן מחזורן. בנוסף, אובדן הסידן מנוקז למערכת הדם ורמת סידן גבוהה בדם עלולה ליצור אבנים בכליות. תופעת אובדן במסת העצם היתה ידועה עוד בימי מעבדת החלל "סקיילב" בשנות ה- 70, אולם מחקרים רציניים בנושא החלו רק עם הפעלתה של תחנת החלל והצורך בהם גבר ביתר שאת עם ההחלטה לחדש את הטיסות לירח, כולל הקמת תחנה בו ובהמשך ביצוע טיסות למאדים. אם לא יימצא פתרון שימנע תופעות אלו או יצמצמן באופן דרסטי, ביצוע טיסות מאויישות למאדים בעתיד הקרוב, מוטל בספק.

